મારાં જન્મ પહેલાં ઈશ્વરનો જન્મ થઈ ચૂક્યો હતો. ઈશ્વરે મનુષ્યને જન્મ આપ્યો. એ કરોડો મનુષ્યોમાંથી એક સ્ત્રી-પુરુષે ઈશ્વરની સાક્ષીએ પ્રેમલગ્ન કરી લીધાં. જેમનાં ત્રીજા સંતાનરૂપે મારો જન્મ ૧૫-૧૦-૧૯૯૧નાં રોજ આસો માસનાં સાતમા નોરતે થયો. મારો જન્મ એ સ્થળે થયો છે જ્યાં લોકો મોક્ષની પ્રાપ્તિ માટે પધારે છે – હરિદ્વાર. હરિદ્વાર સંતોની ધરા અને ધર્મની ધૂરા છે, હરિદ્વારમાં ઠંડી ખૂબ પડે છે. એ સમયે અમારા ઘર-આશ્રમ પાસે સફેદ ગાંડા હાથીઓનો ત્રાસ અને ભય ફેલાયેલો હતો. સ્થાનિકો સંધ્યાનાં અંધારા પહેલાં ઘરમાં ચાલ્યાં જતાં, હાથીઓનાં આતંકથી બચવા લાકડાંની મશાલ ઝલાવતા. વહેલાં પરોઢિયેથી સંધ્યાઆરતી સુધી હરિદ્વારમાં બારેમાસ ભીડભાડ રહેતી.